To palestinske menn er pågrepet i forbindelse med massakren på en israelsk familie i en bosetning på Vestbredden i mars, opplyser israelske myndigheter. Et israelsk ektepar og tre av barna deres ble drept av en eller flere gjerningsmenn i sitt eget hjem 11. mars.

– Vi kan fortelle at drapsmennene er i våre hender, sier oberst Nimrod Aloni i det israelske forsvaret søndag.

De pågrepne mennene skal ha innrømmet drapene og iscenesatt en rekonstruksjon av hendelsen, ifølge et dokument fra det israelske byrået for innenrikssikkerhet Shin Bet som AFP har fått tak i.

Den israelske utenriksministeren Avigdor Lieberman og rabbien Avi Lonski besøkte familiens hus, drapsåstedet, få dager etter drapet. (Foto: MENAHEM KAHANA/Afp)

Terror-onkel

Den ene pågrepne er i følge Yedioth Ahronoth 18 år gamle Hakim Mazen Awad. Awad går på videregående skole, og hadde en far som var aktiv i Folkefronten for Palestinas frigjøring. Onkelen hans skal ha vært involvert i et bombeangrep som krevde fem liv i 2002.

Den andre er 19-åringen Amjad Mahmad Awad, som også skal ha forbindelser til Folkefronten.

De to mistenkte kommer fra landsbyen Awarta på Vestbredden, ifølge Shin Bet og det israelske forsvaret. Awarta ligger i nærheten av bosetningen Itamar hvor de grusomme drapene fant sted.

Ville dø som martyrer

De siktede skal overhodet ikke angre på drapene: De skal ha innrømmet å stå bak, og forklart at de ønsket å gjennomføre et terroristangrep og dø som martyrer.

Kilder nær etterforskningen opplyser til den israelske avisen at de i avhør har gitt en av de mest «iskalde, detaljerte forklaringene uten tegn til anger» som de noensinne har hørt.

Amjad skal ha forklart at han dro til Itamar for å dø martyrdøden. De to skal i avhør ikke ha skilt mellom drapene på de to foreldrene og de tre barna, og bare omtalt dem som «de israelske jødene».

Overmannet foreldrene

De skal ha kommet seg inn i bosettingen ved å kutte seg gjennom gjerdet som skiller Itamar fra Awarta. Deretter brøt de seg inn i et ubebodd hus, og stjal et M16-automatgevær, før de fortsatte mot huset til Fogel-familien, skriver Haaretz.

Før de gikk inn i huset, så de to av barna i huset i vinduet. Yoav (11) og Elad (4) ble dermed de første de stakk ihjel når de gikk inn.

Foreldrene, Ehud og Ruth, forsøkte å stoppe dem, men ble til slutt overmannet og knivstukket til døde. Ruth Fogel ble også skutt, men det skal ha vært så dårlig vær at ingen andre hørte skuddet. Etter å løpt ut døren, skjønte de dermed at de ikke var oppdaget, før de gikk inn igjen og drepte tre måneder gamle Hadas.

Livene til Roi (8) og Yishai Fogel (2) ble spart.

(NTB/TV 2)